Il-Kunsill Malti għas-Settur Volontarju ppubblika r-rakkomandazzjonijiet tiegħu għat-tibdiliet fir-riforma kontroversjali proposta mill-Gvern dwar il-ħwienet tal-karità u attivitajiet ta' ġbir ta' fondi. Dawn ir-rakkomandazzjonijiet intbagħtu lill-Kummissarju għall-NGOs. Id-dokument ta' 27 paġna jipproponi tibdil sinifikattiv li jinkludi: Linji gwida ċari dwar attivitajiet bħal ikliet, kunċerti u car wash. Tneħħija tal-limitu ta' €20 minn kull donatur kuljum Jitneħħa l-limitu fl-età tal-voluntiera Permessi għall-ġbir ta' fondi jkunu validi għal sena minflok permess għal kull attività Il-ftuħ tal-kontenituri tal-flus ma jsirx bilfors fil-preżenza ta' professjonista bil-warrant Tingħata spjega mill-Kummissarju tal-NGOs dwar rifjut ta' permessi Issir distinzjoni ċara bejn il-ġbir pubbliku u attivitajiet b'risq il-karità Il-Kunsill ħareġ dawn ir-rakkomandazzjonijiet u beda diskussjonijiet biex isejjaħ għat-tibdil fir-regolamenti tal-Gvern ippjanati li jidħlu fis-seħħ f'Lulju li ġej. X'jinkludi t-tibdiliet li jrid idaħħal il-Gvern? Jitneħħa d-dritt awtomatiku tal-għaqdiet volontarji reġistrati mal-Kummissarju tal-Organizzazzjonijiet Volontarji li jiġbru donazzjonijiet mingħand il-pubbliku. Biex NGO tagħmel ġbir mingħand il-pubbliku teħtieġ permess mingħand il-Kummissarju u jekk dan jingħata jkun validu għal sitt xhur biss. Kull sitt xhur jeħtieġ li l-permess ikun imġedded. Biex jingħata l-permess irid ikun speċifikat minn qabel il-jiem li fihom ikun se jsir il-ġbir u l-identità tal-persuni li jkunu se jagħmlu l-ġbir. Il-Kummissarju jista' jġiegħel lill-għaqdiet jippreżentaw iċ-ċertifikat tal-kondotta tal-Pulizija ta' dawk il-persuni li l-għaqdiet iqabbdu biex jiġbru l-flus f'isimhom. Biex għaqda tagħmel ġbir ta' flus f'postijiet pubbliċi jeħtieġ li ġġib mingħand il-kummissarju laned issiġillati minn persuni magħżula mill-kummissarju. Wara li jsir il-ġbir, l-għaqda tkun obbligata tieħu lura l-laned tal-ġbir lura l-uffiċċju tal-Kummissarju, imbagħad hemm jitkissru s-siġilli u jingħaddu l-flus fil-preżenza ta' uffiċjal pubbliku mqabbad mill-kummissarju. Il-każini tal-banda, l-għaqdiet tan-nar u gruppi tal-armar tal-festi ħafna drabi jqassmu envelopes fid-djar li mbagħad jinġabru fil-ġimgħat ta' wara bid-donazzjonijiet. Issa dawn l-għaqdiet huma mġiegħla jistampaw numru differenti fuq kull envelope li jqassmu u wara li jiġbru lura, l-envelopes ikunu jistgħu jiftħuhom biss fil-preżenza ta' professjonist b'warrant, bħal pereżempju Nutar, li għandu jgħodd il-flus flimkien magħhom. Appell lill-Gvern mill-NGOs biex jirtira l-avviż legali: 95 NGO jappellaw lill-Gvern biex jirtira l-avviż legali Ilbieraħ il-Kunsill ippreżenta l-pożizzjoni tiegħu lis-Segretarju Parlamentari għall Għaqdiet Volontarji, Clifton Grima, u lill-Kelliem tal-Oppożizzjoni għall-Għaqdiet Volontarji Kevin Cutajar, permezz ta' dokument li jinkludi wkoll rakkomandazzjonijiet imressqa mis-settur innifsu. Ma' Grima l-Kunsill saħaq li r-regolamenti li qegħdin hemm biex jiġu segwiti, għandhom ikunu ġusti mal-partijiet kollha involuti. Saħaq li r-reputazzjoni tajba li l-organizzazzjonijiet volontarji bnew, tiġi mtappna kull darba li tinkiser il-liġi. Il-Kunsill esprima t-tama li permezz ta' komunikazzjoni u diskussjoni mal-leġiżlatur il-proposti jiġu aċċettati, u jintlaħaq ftehim qabel ma dawn ir-regolamenti jsiru infurzabbli f'Lulju li ġej. F'kummenti li ta lil 103 Malta's Heart aktar kmieni dan ix-xahar, id-Deputat Nazzjonalista Kevin Cutajar qal li l-bidliet legali li saru riċentament qegħdin ipoġġu l-organizzazzjonijiet volontarji f'riskju. Cutajar appella għar-reviżjoni immedjata tal-avviżi legali li jirregolaw l-operat tal-ħwienet tal-karità u attivitajiet ta' ġbir pubbliku. Saħaq ukoll li dawn l-emendi jistgħu jiwaqqfu lis-settur tal-volontarjat milli jkompli bil-ħidma siewja tiegħu. Kevin Cutajar iwissi kontra r-regolamenti l-ġodda: MP iwissi li r-regolamenti l-ġodda qegħdin ipoġġu riskju fuq is-settur volontarju Aqra aktar: Filmat: Jitnieda grupp ta' NGOs biex jiġi revokat l-avviż legali dwarhom Tista' taqra r-rakkomandazzjonijiet kollha tal-Kunsill hawn Taħseb li dawn ir-regolamenti l-ġodda se jwasslu għal tnaqqis fil-volontarjat? Ikkummenta hawn taħt jew ibagħtilna fuq info@newsbook.com.mt .td_uid_3_608518a94b952_rand.td-a-rec-img{text-align:left}.td_uid_3_608518a94b952_rand.td-a-rec-img img{margin:0 auto 0 0}